Gaan rugby nie onder die nuwe hoogvatreël ly nie?Hoogvat (Foto theroar.co,au) Die nuwe hoogvatreël, of eerder die toepassing daarvan, gaan spanne, spelers en afrigters gryshare gee. Dis ŉ potensiële mynveld en ek kan al klaar die geween en gekners van tande hoor as die All Blacks, en byna al die spanne van die Suidsee-Eilande, belangrike wedstryde sonder 15 spelers voltooi. Dis nie ŉ afkraking of verkleinering van die spelers of spanne nie, maar dié spelers speel al jare lank op die treinspoor terwyl die skeids- en lynregters anderkant toe kyk. Kom ons kyk wat die afgelope naweek gebeur het toe die reël die eerste keer in die Noordelike Halfrond strenger toegepas is. Ulster se Sean Reddy het die trekpas teen die Scarlets vir ŉ hoogvat gekry en boonop het die Italiaanse skeidsregter Marius Mitrea ŉ strafdrie teen Ulster toegeken. Ulster is met 16-13 geklop, hoewel die Scarlets ook die wedstryd met 14 spelers voltooi het. In Londen is Saracens se stut Richard Barrington vir ŉ skouerloop afgestuur nadat hy die Engelse slot van Exeter Chiefs Geoff Parling disnis geloop het. Saracens, verlede seisoen se kampioen, was gelukkig om met 13-elk gelykop te speel. Maar die skeidsregter het Brad Barritt in dieselfde voorval met ŉ gevaarlike hoogvat laat wegkom. Só ook het die Ospreys ook ŉ rooi kaart gekry nadat Sam Davis afgestuur is, maar hulle kon darem teen Connacht wen. Wêreldrugby het onlangs opdrag gegee dat die reël vir hoogvatte baie strenger toegepas moet word om beserings (veral harsingskudding) te voorkom. Oortreders moet met geel- en rooikaarte gestraf word. In verskeie wedstryde is daar nie opgetree nie, ondanks ŉ hele paar onwettige en gevaarlike hoogvatte. Waar gaan die streep getrek word en watter skeidsregters gaan die kluts heeltemal kwytraak? Dit het my laat terugdink. Sou Joggie Jansen se pletterloop op Wayne Cottrell in 1970 teen die All Blacks ongestraf gebly het? Sou Mannetjies Roux se hoogvat op die Britse Leeus se losskakel Richard Sharpe (hy het sy kakebeen gebreek en kon nie die toer voltooi het nie) ongestraf gebly het? Wat van Morné du Plessis se plettervat op Naas Botha in ŉ belangrike Curriebekerwedstryd? Dit was almal ikoniese oomblikke in Suid-Afrikaanse rugbygeskiedenis, maar kon baie maklik deur ŉ skeidsregter bederf gewees het. Daar sal ŉ baie groot verantwoordelikheid op alle skeids- en lynregters rus en byna al die spelers sal hul verdediging drasties moet aanpas. Ek ys as ek net daarna dink dat Romain Poite, Jérôme Garcès en Georce Clancy weer in ŉ toets sal blaas waarin die Bokke speel.